Ҟрымтәи ацҳаҿы автобусқәа рныҟәара еиҭахацыркхеит
© Sputnik / Aleksey MalgavkoАвтомобильное движение по автодорожной части Крымского моста
© Sputnik / Aleksey Malgavko/
Ҟрымтәи ацҳала раԥхьатәи аидарамҩангага машьынақәа рныҟәара хацыркхеит жьҭаара 15 рзы.
АҞӘА, жьҭаара 17 - Sputnik. Ҟрымтәи ацҳаҿы аҩ-хырхарҭак рыла автобусқәа рныҟәара еиҭахацыркхеит, абри атәы аанацҳауеит Атранспорт аминистрра.
"Ҟрымтәи ацҳаҿы автобусқәа рныҟәара еиҭахацыркхеит. Аныҟәарақәа аҩ-хырхарҭак рыла ихацыркын иахьа ашьыжь. Уаанӡа автобусқәа паранла имҩаныргон. Уажәшьҭарнахыс апассаџьырцәа амашьына ласқәеи, адәыӷбақәеи реиԥш автобусқәа рылагьы ацҳала иныҟәалар рылшоит", - рҳәеит аминистрраҿы.
Апассаџьырцәа иара убасгьы ирылшоит акатерқәеи апаранқәеи рыла аныҟәарагьы.
Жьҭаара 12 рзы урыстәылатәи аусҭҵааҩцәа аҳәамҭа ҟарҵеит Ҟрымтәи ацҳаҿы имҩаԥгаз атеракт еиҿызкааз - Украина амаҵзура ҷыдақәа шракәу. АФШәМ адыррақәа рыла, нанҳәамзазы Одессатәи амшынбаӷәаза аҟынтәи болгариатәи ақалақь Русе ахь идәықәҵан 22,8 тонна иҟаз артҟәацга аилаҳәырақәа. Болгариантәи амшынбаӷәаза Поти (Қарҭ), анаҩс Ермантәылаҟа аидара дәықәиҵеит ҳәа ихьӡ ҳәоуп Роман Соломко. АФШәМ аҟны ирҳәеит ишаанкылоу Урыстәылауаа хәҩык, Украинеи Ермантәылеи руааԥсыра хҩык.